ዜጎች በጊዜያዊ ችግር በጠላትነት ከመገፋፋት ይልቅ የቀደመ አብሮነታቸውን ለማጠናከር መስራት አለባቸው
ሀዋሳ(ኢዜአ)፡- በጥቂቶች የሴራ አጀንዳ በጠላትነት ተፈራርጀን ከመገፋፋት ይልቅ የቀደመ አብሮነታችንን ለማጠናከር መስራት ይገባል ሲሉ የደቡብ ክልል ምክትል ርዕሰ መስተዳድር አቶ ርስቱ ይርዳው አስታወቁ። የኮንሶና ኧሌ ህዝቦች በቅርቡ በመካከላቸው ተፈጥሮ የነበረውን አለማግባባት ለማብረድ የእርቀ ሰላም ጉባኤ አካሂደዋል:: በጉባኤው ላይ የተገኙት የደቡብ ክልል ምክትል ርዕሰ መስተዳድር አቶ ርስቱ ይርዳው፤ በአካባቢው የነበረው የሠላም ዕጦት በችግሩ ቀጥተኛ ተሳትፎ ለሌላቸው ለብዙዎች ሞትና መፈናቀል ምክንያት እንደሆነ አስታውሰዋል::በፀጥታው ችግር ምክንያት ዜጎች ሕይወታቸውን በማጣታቸው ማዘናቸውን ገልፀው ለቤተሰቦቻቸው መጽናናትን ተመኝተዋል:: “ኮንሶና ኧሌ በአንድ ባህላዊ ሥርዓት የሚዳኙ ትስስራቸው የጠበቀ የአንድ ቤተሰብ ህዝቦች ናቸው “ያሉት ምክትል ርዕሰ መስተዳድሩ በጥቂት ቀስቃሾች ሴራ በመካከላቸው የነበረው ጊዜያዊ አለመግባባት ተባብሶ እርስ በእርሳቸው እስከመጠፋፋት መድረሳቸውን ተናግረዋል:: የኮንሶና ኧሌ ህዝቦች ባቆዩት የእርቀ ሠላም እሴት ችግሮቻቸውን ፈተው ዳግም አንድነታቸውን ማረጋገጥ መቻላቸው ለሌሎች አካባቢ ህዝቦች ምሳሌ መሆናቸውን ተናግረዋል:: “በጥቂቶች ሴራ በጊዜያዊ ችግሮች ምክንያት እንደጠላት ከመገፋፋት ይልቅ ከሁለቱ ህዝቦች ትምህርት በመውሰድ ከስሜት ነፃ ሆነን የቀደመ አብሮነታችንን ለማጠናከር መስራት ይገባል” ብለዋል:: “በህዝቦች መካከል መከፋፈልን የሚሰብኩ የጥፋት አጀንዳ ተሸካሚዎች ሌት ተቀን ሳይታክቱ እየሰሩ ነው” ያሉት አቶ ርስቱ ዜጎች ሠላማቸውና ልማታቸው ላይ በማተኮር ለእኩይ ኃይሎች ጆሮ ሊነፍጓቸው እንደሚገባ አስገንዝበዋል::“በኮንሶና ኧሌም ሆኑ በቀጠናው ባሉ ህዝቦች መካከል ዘላቂ ሠላም ለማስፈን ሁላችንም የሚጠበቅብንን ኃላፊነት መወጣትና የጋራ ጥረት ማድረግ ይጠበቅብናል” ብለዋል:: “ችግሩን ለመፍታት ከአንድ ወር ለሚበልጥ ጊዜ ብርቱ ጥረት ሲደረግ ነበር” ያሉት የክልሉ ሠላምና ፀጥታ ቢሮ ኃላፊ አቶ አለማየሁ ባውዲ በበኩላቸው፤ በሁለቱ ህዝቦች መፈቃቀድ ላይ የተመሠረተ ባህላዊ እርቅ በማከናወን ህዝቦቹ ወደቀደመ ሠላማቸው መመለሳቸውን ገልጸዋል። ለዚህም ከክልል፣ ከሁለቱ ዞንና ወረዳ መዋቅሮችና ከሚመለከታቸው አካላት የተውጣጣ ጥምር ኮሚቴ ባጠረ ጊዜ ውስጥ በማዋቀር ወደ ሥራ እንደሚገባ ተናግረዋል:: ችግሩ ከተፈጠረበት ጊዜ አንስቶ የተፈናቀሉ ዜጎች አስቸኳይ የምግብና መሰረታዊ ቁሳቁሶች ድጋፍ እንዲገኙ መደረጉን የተናገሩት አቶ አለማየሁ የሕግ የበላይነትን ለማስፈን ከችግሩ ጋር በተያያዘ የተጠረጠሩ 310 ግለሰቦች በቁጥጠር ሥር ውለው ምርመራ እየተካሄደባቸው መሆኑን አብራርተዋል:: አሁንም በሕግ የሚፈለጉ ተጠርጣሪዎች መኖራቸውን ገልፀው “በቁጥጥር ሥር ውለው በጥፋታቸው ልክ እንዲጠየቁ በማድረግ በዘላቂነት የሕግ የበላይነትን ለማረጋገጥ እንሰራለን” ብለዋል::በህግ ማስከበር ሂደቱ ህዝቡ የተለመደ ትብብሩን እንዲያደርግ ጠይቀዋል:: የኮንሶ ዞን ዋና አስተዳዳሪ አቶ ኩታዬ ኩሲያ በበኩላቸው “ኮንሶና ኧሌ የጋራ የጎሳ መሪዎች ያሏቸው ጥልቅ ቤተሰባዊ የመከባበር እሴት ያዳበሩ ህዝቦች ናቸው፤ ይሁን እንጂ በጥፋት አጀንዳ ተልዕኮ ፈፀሚዎች አማካይነት በአንድ ቤተሰብ መካከል አንገት የሚያስደፋና የብዙ ወገኖቻችንን ሕይወት የቀጠፈ ያልተገባ ግጭት ተፈጥሯል፤” ብለዋል:: አለመግባባቱ በእርቅ ቢቋጭም ቀሪ ሥራዎች እንዳሉ የጠቆሙት አቶ ኩታዬ አሁንም ቢሆን አካባቢውን ለማተራመስ የሚሰሩ ኃይሎች በመኖራቸው ከህዝቡና ከሚመለከታቸው የመግስት አካላት ጋር በመተባበር የሕግ የመላይነትን ለማስፈን በትጋት እንደሚሰራ አስረድተዋል። የኧሌ ልዩ ወረዳ ዋና አስተዳዳሪ አቶ ማታማ ማካ በበኩላቸው ከዚህ በፊት ሳይፈቱ የቆዩ የእርሻ መሬት ወሰንና ሌሎች የመልካም አስተዳደር ችግሮች መኖራቸውን ተናግረዋል። በዚህ ግጭት በሁለቱም በኩል የ14 ቀበሌያት ህዝቦች የጉዳቱ ቀጥተኛ ሰለባ መሆናቸውን አስረድተዋል።አዲስ ዘመን ታኅሣሥ 20 /2013